AARHUS: Hovedstaden trækker ikke i århusianere i samme grad som tidligere.

Til gengæld er Jyllands hovedstad blevet mere populær hos københavnerne.

I hvert fald viser tal fra Danmarks Statistik, som Home har analyseret, at antallet af københavnere, der flytter til Aarhus, er steget med 26 procent i perioden fra 2012 til 2016.

Til gengæld er antallet af århusianere, der er flyttet til København, faldet med otte procent.

Der kan være mange grunde til ændringerne i flyttemønstret. Men relationschef Mads Ellegaard, Home, vurderer, at de højere boligpriser i København kan være en del af forklaringen.

I 2012 var det faktisk dyrere at købe en lejlighed i Aarhus end i København. Sådan er det ikke længere.

En 80 kvadratmeter stor lejlighed koster i København tre millioner kr. I Aarhus 2,5 millioner kr.

Også huse i hovedstaden er steget mere end huse i Aarhus.